- Qotei qa Lou
- <
- 107
- >

107
Iga Qotei qa areboleboleigeqnu
1 Tamo Koba Qotei a na iga tulaŋ boletgeqnu. A bati gaigai iga qalaqalaigeqnu. Deqa iga a biŋiyqom. 2-3 Qotei na Israel naŋgi aqaryainjrsiqa jeu tamo naŋgo baŋq na naŋgi eleŋosiqa sawa guta na guma na tauŋ na bebeŋ na ti naŋgi joqsiqa naŋgo segi mandamq di atej. O Israel, niŋgi Tamo Koba Qotei aqa kumbra bole deqa saoqniy.
4 Israel tamo qudei naŋgi wadau sawa ulul ti dia laŋa laŋa laqnsibqa naŋgo segi qureq di sqajqa deqa ŋamoqneb. Ariya naŋgi qure itosai. 5 Naŋgi mamnjreqnaqa ya qarnjreqnaqa moiyepratoqneb. 6 Naŋgi degsib sougetesosibqa Tamo Koba Qotei a metonabqa a na naŋgi aqaryainjrsiqa naŋgo gulbe kobotetnjrej. 7 A na naŋgi gam osornjrsiqa joqsiqa naŋgi gilsib naŋgo segi qure itosib di soqneb. 8 Tamo Koba Qotei a degyej deqa naŋgi a biŋiyebe. A na gaigai tamo uŋgasari naŋgi qalaqalainjroqnsiqa maŋwa bolequja naŋgi osornjreqnu. 9 Naŋgi ya qarnjreqnaqa a na naŋgi ya anainjreqnaq uyoqnsib kere na unub. Naŋgi mamnjreqnaqa a na naŋgi iŋgi anainjreqnaq uyeqnab menetnjreqnu.
10 Ariya Israel tamo qudei naŋgi tonto talq di sonabqa jeu tamo naŋgi sil kokba na naŋgi tontnjrsib gulbe enjroqneb. Israel tamo naŋgi di sawa ambru kobaq di awesoqneb. 11-12 Naŋgi diqoqnsib Qotei Goge Koba aqa anjam gotraŋyoqneb deqa a na naŋgi wau koba enjreqnaqa naŋgo siŋgila saioqnej. Naŋgo siŋgila torei koboej bati deqa tamo bei na yala naŋgi aqaryainjrosaioqnej. 13 Naŋgi degsib sougetesosibqa Tamo Koba Qotei a metonabqa a na naŋgi aqaryainjrsiqa naŋgo gulbe kobotetnjrej. 14 Tamo Koba a na naŋgi eleŋonaqa naŋgi sawa ambru di urateb. A na sil kokba kukoqyeleŋej deqa naŋgi olo tonto talq dena oqedeb. 15 Tamo Koba Qotei a degyej deqa naŋgi a biŋiyebe. A na gaigai tamo uŋgasari naŋgi qalaqalainjroqnsiqa maŋwa bolequja naŋgi osornjreqnu. 16 A tonto tal aqa siraŋ kokba bras na gereiyo qaji di paraparaiyeqnu. A tonto tal aqa dadaŋ ain na gereiyo qaji di dego paraparaiyeqnu.
17 Israel tamo qudei naŋgi une gargekoba yoqneb deqa naŋgi nanarioqneb. Naŋgi kumbra uge yoqneb deqa naŋgi jaqatiŋ koba oqneb. 18 Naŋgi iŋgi uyqajqa asginjroqnej deqa naŋgi iŋgi uratoqnsib moiqa jojomoqneb. 19 Naŋgi degsib sougetesosibqa Tamo Koba Qotei a metonabqa a na naŋgi aqaryainjrsiqa naŋgo gulbe kobotetnjrej. 20 A na naŋgi eleŋej deqa naŋgi moiyo qureq aiyosai. A marnaqa naŋgo jejamu olo boleej. 21-22 Tamo Koba Qotei a degyej deqa naŋgi a biŋiyebe. Naŋgi a biŋiyqa marsibqa atraiyo iŋgi iŋgi osi bosib a atraiyosib biŋiyebe. Naŋgi louosib wau kalil Qotei na babteqnu qaji deqa saebe. Qotei na gaigai tamo uŋgasari naŋgi qalaqalainjroqnsiqa maŋwa bolequja naŋgi osornjreqnu.
23-24 Ariya Israel tamo qudei naŋgi yuwalq di qobuŋ kokba na laqnsibqa iŋgi iŋgi qariŋyqajqa deqa osi giloqneb. Gileqnab Tamo Koba Qotei a yuwalq dia maŋwa kokba babteqnaqa naŋgi unoqneb. 25-26 Qotei na jagwa koba tigeltoqnej deqa jagwa na yuwal korkorteqnaqa qobuŋ naŋgi goge oqoqnsib olo aguq aiyeqnab tamo naŋgi padalqa jojomoqnsib ulaugetoqneb. 27 Naŋgi qobuŋ miligiq di nanari tamo buloqnsib maŋgalepratoqneb. Ya uge uyo tamo a nanarieqnu dego kere. Naŋgi qobuŋ aqa kuñi ojoqnsib qobuŋ tingitqa keresaiinjroqnej. 28 Naŋgi degsib sougetesosibqa Tamo Koba Qotei a metonabqa a na naŋgi aqaryainjrsiqa naŋgo gulbe kobotetnjrej. 29 A anjam marnaqa jagwa laonaqa yuwal dego maninej. 30 Onaqa tamo naŋgi ŋam atsib yuwal maninej di unsibqa tulaŋ areboleboleinjrej. Bati deqa Tamo Koba a na naŋgi joqsiqa qunduŋ naŋgi deq gilqajqa mareb qaji di branteb. 31-32 Tamo Koba Qotei a degyej deqa naŋgi a biŋiyebe. Naŋgi ti Israel gate kokba ti Qotei aqa segi tamo uŋgasari kalil naŋgi ti koro kobaq dia aqa ñam soqtebe. Qotei na gaigai tamo uŋgasari naŋgi qalaqalainjroqnsiqa maŋwa bolequja naŋgi osornjreqnu.
33 Tamo Koba a mareqnaqa ya kokba ti ya jumbum ti jeŋeqnu. Deqa sawa a tulaŋ qaŋgraŋeqnu. 34 Qotei a mareqnaqa mandam bole namur ti di ugeoqnsiqa olo bar koba ti unu. Deqa iŋgi bole olo oqosaieqnu. Tamo uŋgasari naŋgi kumbra uge yeqnub deqa Tamo Koba a na naŋgi gulbe di enjreqnu. 35 Ariya bati bei Tamo Koba a olo mareqnaqa ya koba brantoqnsiq aiyeqnu. Sawa qaŋgraŋoq dia ya jumbum branteqnu. 36 Qotei a mareqnaqa tamo uŋgasari iŋgi uyo qa truqueqnub qaji naŋgi geregere awooqnsib naŋgo segi qure gereiyoqnsib bole unub. 37 Naŋgi iŋgi ti wain sil ti tulaŋ koba yageqnub. 38 Tamo Koba a na aqa segi tamo uŋgasari naŋgi tulaŋ boletnjreqnu deqa naŋgi aŋgro gargekoba ŋambabtnjreqnub. Naŋgo makau naŋgi dego tulaŋ gargekobaeqnub.
39-40 Jeu tamo naŋgi na Israel naŋgi jaqatiŋ ti gulbe ti are uge ti enjreqnabqa Tamo Koba a na kamba jeu tamo naŋgo gate kokba naŋgo ñam ugetetnjreqnaqa naŋgi wadau sawaq dia laŋa laŋa laqnub. 41 A na tamo uŋgasari sougetejunub qaji naŋgi aqaryainjreqnu. A mareqnaqa naŋgo aŋgro naŋgi kaja du du bul sosib tulaŋ gargekobaeqnub. 42 Tamo uŋgasari kumbra bole yeqnub qaji naŋgi Qotei aqa maŋwa di unoqnsibqa tulaŋ areboleboleinjreqnu. Ariya tamo uge naŋgi Qotei aqa maŋwa di unoqnsibqa anjam bei marqa saiinjreqnaqa laŋa mequmeqnub. 43 O tamo uŋgasari powo bole ti unub qaji, niŋgi ijo anjam sa endi geregere qusib Tamo Koba Qotei na niŋgi tulaŋ qalaqalaiŋgeqnu deqa are qaloqniy.

- Qotei qa Lou
- <
- 107
- >

© 2014, 2025 Wycliffe Bible Translators, Inc.